Ekstra el-regning på 50 euro | Radio Solymar\nSøg på dette site: Ekstra el-regning på 50 euro\nSkrevet af administrator, tor, 02/08/2012 - 12:08 Se flere nyheder i temaet Samfund og Politik\nNæsten alle skal betale med tilbagevirkende kraft Det bliver dyrere at tænde lys, se TV, bruge mikroovnen og køle sig ned med noget aircondition.\nI løbet af perioden august til december stiger elregningen med 10 procent. Det sker, fordi forbrugerne skal betale en ekstra regning til elselskaberne på gennemsnitlig 50 euro. Det er nemlig lykkedes elselskaberne at komme igennem med et krav om, at stigende brændstofpriser bør ligge til grund for højere elpriser for perioden mellem oktober 2011 og marts 2012.\nDet betyder, at vi nu kommer til at betale for højere brændstofpriser med tilbagevirkende kraft.\nDet rammer samtlige husstande med undtagelse af de husstande med laveste indtægter, der er omfattet af den såkaldte Bono Social.\nBeløbet på de 50 euro fordeles over to til fem fakturaer afhængigt af, hvilken ordning og hvilket elselskab man er tilsluttet. Stigningen i elregningen bliver højst for husstande med et meget stort elforbrug.\nDerimod får momsstigningen fra 18 til 21 procent ikke nogen indflydelse på beløbet, eftersom det svarer til opkrævning fra en periode, hvor momsen var 18 procent.\nFor husstande med 3,45 kW og et forbrug på op til 3.500 kWh om året vil det ekstra beløb være på 46,95 euro. For husstande med 4,6 kW og et årligt forbrug på op til 5.000 kWh skal slippe ekstra 69,25 euro, mens husstande med 5,5 kW og et forbrug på op til 6.500 kWh skal af med ekstra 91,55 euro.


Computer Bag arbejdstaske i skind fra Velorbis\nVelorbis Computer Bag arbejdstaske i skind\nVelorbis Computer Bag arbejdstaske i skind. Denne stilsikre Computer Bag fra anerkendte Velorbis, er til dig der sætter pris på en holdbar lædertaske i et enkelt design. Arbejdstasken er lavet i det klassiske bøffellæder som har et rustikt look og som med tiden kun vil blive mere lækker at kigge på. I toppen er der to kraftige bærehanke og derudover kan tasken også bæres i den medfølgende skulderrem, som har en praktisk skulderpude, så tasken ikke glider. På bagsiden er der lavet en smart stiklomme som også kan lynes op i bunden, så tasken nemt kan gå ned over trækstangen på en kuffert. Indvendig er der en foret lomme til en computer, som kan rumme en bærebar op til de 15tommer. Derudover er der rigeligt med plads til dokumenter og mapper.\nH28 x B38 x D5 cm\nVelorbis Folding Briefcase til cyklen i skind\nH25 x B32 x D7 cm\nSamsonite Guardit 2.0 arbejdstaske til computer\nH32 x B43 x D10 cm\nTony Perotti 15 tommer computertaske\nH30 x B40 x D5 cm


Groteske guder og menneskelige monstre: en ny realisme i The Boys og Joker? - 16:9 filmtidsskrift\nGroteske guder og menneskelige monstre: en ny realisme i The Boys og Joker?\nEt land som USA, der i løbet af de første ti måneder af 2019 har oplevet over 320 masseskyderier, har i den grad brug for superhelte. Men hvad får man så? En kulsort komedieserie om skruppelløse og overfladiske superhelte og et dystert portræt af tegneserieskurken over dem alle, the Clown Prince of Crime, Jokeren, som måske/måske ikke hylder den aggressive loner, som går amok i vold. Hvad skete der lige med superheltegenren her i slutningen af årtiet?\nThe Boys, der havde premiere på Amazon Prime i juli 2019, tegner et noget mere problematisk portræt af superhelte end det, som vi har labbet i os de sidste par årtier, og som foreløbigt kulminerede i Marvels episke Götterdämmerung med Avengers: Endgame (2019). Her få måneder senere høster Todd Philips kontroversielle Joker både guldløver og millioner i ’box office’-indtægter. Spørgsmålet er, om vi står på kanten af et decideret skift i genren i retning af et mere realistisk, eller måske rettere kynisk, billede på superhelten? Og svaret er et klart og tydeligt ’tjaaaøh’.\nSagen er, at superheltegenren måske slet ikke er en genre. Hvis Marvels master-class i superheltefilm de sidste ti år har lært os noget, så er det, at superheltefilmen er en meta-genre, der kan spænde over alt fra screwball-komedie til politisk thriller. Fællestrækket ved superheltefilmen, og superheltefortællingen i det hele taget, er at superheltefortællingen først og fremmest er mytologisk.\nIn a secular, scientific rational culture lacking in any convincing spiritual leadership, superhero stories speak loudly and boldly to our greatest fears, deepest longings and highest aspirations […] They’re about as far from social realism as you can get, but the best superhero stories deal directly with mythic elements of human experience that we can relate to, in ways that are imaginative, profound, funny and provocative.\n(Morrison, 2011: 17)\nI The Boys, baseret på Garth Ennis’ tegneserie af samme navn, møder vi The Seven, et galleri af forskellige superhelte som bringer mindelser om DCs Justice League; det oprindelige mytologiske panteon. Der er Superman i skikkelse af lederfiguren Homelander, Aquaman = The Deep, Wonder Woman = Queen Maeve, The Flash = A-Train, Batman = Black Noir etc. Vores ene hovedperson, Hughie, mister på blodig og tragikomisk vis sin kæreste, da en uopmærksom A-Train løber ind i hende, og hun bogstavelig talt eksploderer i blod og indvolde. A-Train opdager knapt nok ulykken, og Hughie tilbydes en settlement på 45.000 dollars af Voight-koncernen, der finansierer The Seven, for at glemme episoden. Kort efter kontaktes Hughie af den tidligere CIA-agent Billy Butcher, som leder en hemmelig gruppe kendt som The Boys, der arbejder på at afsløre og ødelægge alle de kostumeklædte ’supes’. Butcher kan bruge Hughies vrede i sit fordækte korstog.\nSamtidig følger vi den unge kvindelige superhelt Annie/Starlight, som optages i The Seven. Det viser sig hurtigt, at the Seven og Voight-koncernen bag facaden er dybt korrupte og arrogante og styres af rendyrket kapitalistisk grådighed og jagten på ratings og likes – og som tilsyneladende ikke har nogen som helst moralske skrupler. Annies allerførste møde med hendes idol, The Deep, ender med, at han masturberer foran hende i værste Louis CK-stil. Senere i allerførste episode myrder Homelander Baltimores borgmester, efter at han har forsøgt at afpresse Voight. Så er stilen lagt.\nBlod og lort\nThe Boys er en gennemført satire, som dekonstruerer den klassiske superhelteserie og genren som helhed. Den blodige og skatologiske humor er et gennemgående træk i serien, som gang på gang afslører de groteske elementer i superheltemyten. Da det endelig lykkes The Boys at indfange en superhelt, den usårlige og usynlige Translucent, kan de kun eliminere ham ved at proppe en bombe op i røven på ham, og stakkels Hughie må med moppe og spand efterfølgende forsøge at gøre rent (fig. 1). I en senere episode dør en mere eller mindre sagesløs bolighaj, da superheltinden Popclaw splatter hans hoved mellem hendes lår, mens hun klimakser under oral-sex. En scene, hvor Homelander angriber en terroristcelle, viser i ekstremt blodige detaljer, hvad en Supermans kræfter og lasersyn rent faktisk ville gøre ved menneskekroppen (fig. 2).\nFig. 1: Hughie og de andre personer vader bogstaveligt i blod og fæces.\nFig. 2: Blodbadet som festfyrværkeri understreger det groteske.\nHele genren krænges således bogstaveligt og symbolsk på vrangen. Måden alle de normale superhelte-troper vendes på hovedet og drukner i blod, kønsdele og fæces er tydeligvis en helt bevidst strategi fra skabernes side. Det, som der er tale om her, er ikke realisme, men rettere grotesk realisme, som man ville kalde det i litteraturen. Som den russiske filosof og litteraturteoretiker Mikhael Bakhtin skriver i Rabelais and His World om middelalderen og renæssancens folkekultur:\n… debasement is the fundamental artistic principle of grotesque realism; all that is sacred and exalted is rethought on the level of the material bodily stratum or else combined and mixed with its images.\n(Bakhtin, 1965: 370)\nFormålet med denne groteske realisme er klar nok: ”All that is high wearies in the long run. The more powerful and prolonged the domination of the high, the greater the pleasure caused by its uncrowning” (ibid. 305). I dette tilfælde er det ikke bare den allestedsnærværende mediegigant og de evindelige sociale medier, som serien forsøger at pille kronen af, men serien er måske i lige så høj grad en blodig fuckfinger til Marvels succes i biografen?\nDen heroiske stådreng\nDet interessante ved The Boys er netop den nærmest militante anti-mytologiske retorik. Filmen låner den typiske heroiske ikonografi fra talløse film og undergraver den konsekvent. I denne scene hvor Annie første gang møder the Deep, ser vi figuren i en klassisk tegneserie-framing med helten, der fylder rammen ud og med den beundrende – typisk kvindelige – aktør i mindre størrelse. Hvad vi hurtigt finder ud af er, at han er i gang med at onanere (fig. 3). Den maskuline helt og beskytter bliver dermed den yderste manifestation af me-too bølgens skurkerolle; den magtfulde mand hvis stådreng ødelægger alt, der er godt og rent.\nFig. 3: Et klassisk heltemøde degraderes til ‘the bodily lower stratum’.\nEt andet eksempel er scenen, hvor Homelander og Queen Maeve hyldes af en beundrende folkemasse efter en tilsyneladende vellykket aktion (som, vi ved, er endt med, at Homelander kynisk har ofret hundredvis af uskyldige menneskeliv). Umiddelbart et klassisk helte-skud. Den næste indstilling afslører imidlertid heltenes falske smil og åbenlyse foragt for pøblen og deres samtale, som vi nu kan overhøre, er smålig, arrogant, amoralsk og – værst af alt – hverdagsagtig. Superhelte må gerne være menneskelige – men de må ikke gøres mindre end mennesker.\nHomelander er det ypperste symbol på denne degradering og den som mest eksplicit dekonstruerer alle myterne om supermennesket. Han bruger alle de rigtige virkemidler og power poses, som vi kender fra Avengers og Justice League. Ikonografien er på plads, men Homelander afsløres i close-uppet som et usikkert og småligt barn med sit falske smil og usikre blik. Noget som endegyldigt eksemplificeres i scenen hvor han får bryst af sin chef/moder/elsker figur Madelyn (fig. 4). Samtidig er det Homelander, der med foragt i stemmen håner Voight-koncernens mytemageri. Her skal myten altså forstås som løgnen vel at mærke og ikke som Myten; den heroiske og eviggyldige fortælling.\nFig. 4: Ikke en typisk indstilling i superhelte-ikonografien.\nIt’s a bird! It’s a plane! No, it’s Average Joe!\nDet paradoksale ved The Boys er, at den i sin iver efter at smadre myterne i superheltegenren skaber sin egen mytologi. Det ligger allerede i titlen; The Boys. Billy Butchers drenge bliver de nye helte. Det normale bliver det heroiske i en verden, hvor folk konstant måler sig med celebrities og influencers; de nye digitale guder. At melde sig ud og endda bekæmpe den medieskabte virkelighed, repræsenteret ved superheltene, bliver heroisk. Den kosmiske orden trues af superheltene, som har begået hybris og har sat sig selv ud over al moral (fig. 5):\nFig. 5: Guderne har begået hybris og forsøger som Homelander her at træde ud over den naturlige orden.\nThis point is absolutely essential to Greek myth: it is always through justice that one gains one’s ends, ultimately, because justice is fundamentally nothing more than a form of adherence to – adjustment to – the cosmic order. Each time someone forgets this and goes against the rule of order, the latter is in the end restored, destroying the interloper. This lesson of human experience emerges already in veiled form in mythology: only a just order is permanent, and the days of injustice are always numbered.\n(Ferry, 2008: 77)\nHughie, Billy Butcher, Frenchie og Mother’s Milk bliver de nye mytologiske helte, som skal forsøge at bringe balance og retfærdighed i systemet. Butcher’s Boys er olympianerne, som vælter titanerne, der er begyndt at fortære deres børn, som det beskrives i den græske mytologi. De er aserne, der fortrænger vanerne som i den nordiske mytologi. Når guderne ikke længere kender deres plads i den kosmiske orden, skal de skiftes ud. Hvordan det så går med det projekt vil vise sig i de kommende sæsoner.\nDet er selvfølgelig langt fra første gang, nogen forsøger at dekonstruere superheltegenren. Især i DCs univers er der en lang tradition for at udforske det moralske aspekt i superheltemyten. Det klassiske eksempel er Alan Moores Watchmen, som Zack Snyder filmatiserede i 2009. I Watchmen er superheltene psykopater (Ozymandias, Rorschach), voldtægtsforbrydere (Comedian), impotente skvat (Night Owl), alkoholikere (Silk Spectre) eller så magtfulde, at de reelt er afskåret fra at sympatisere med resten af menneskeheden (Dr Manhattan). Et andet eksempel er Mark Waids Kingdom Come (1996), hvor den gamle og den nye generation af superhelte er optaget af at strides og konkurrere indbyrdes, og derfor reelt er blevet en plage og trussel mod resten af menneskeheden.\nMange af disse eksempler er udtryk for en tendens inden for superheltetegneserien med at opstille moralske tankeeksperimenter som eksempelvis; ”hvad nu hvis Supermans rumskib var landet i Stalins Sovjetunion i stedet for i det traditionelle Norman Rockwellske Smalville i Kansas?”, som i tegneserien Superman: Red Son (Mark Millar, 2003). Eller hvad nu hvis Captain America i virkeligheden var sleeper agent for Hydra som i Nick Spencers Secret Empire (2017)? Det er heller ikke første gang, at vi ser det på film. I Superman III fra 1983 leger historien med en ond udgave af Superman, ligesom Sam Raimis udskældte Spider-Man 3 (2007) indeholder den onde ’emo’-version af Peter Parker. Film som Kick-Ass (2010) og Brightburn (2019) er eksempler på film, der ligeledes tager superheltegenren, og vender tingene på hovedet. Sagen er altså, at det ikke er en ny tendens, men måske en som vi vil se mere og mere af, så længe superheltene dominerer the box office.\nManden, der ler\nEndnu mere interessant bliver det i årets mest uventede blockbusterfilm, Joker, der er den mest indtjenende R-ratede film i historien. Historien om outsideren Arthur Fleck, der både kæmper med psykisk sygdom og et koldt og ufølsomt samfund, har som udgangspunkt ikke noget med superheltefilmen at gøre. Og så alligevel; ved at kalde hovedpersonen Joker og placere handlingen i Gotham kommer vi ikke uden om, at filmen taler sig ind i superhelteuniverset. Vi har at gøre med en film, der i høj grad, ligesom The Boys, primært henvender sig til et voksent publikum og bevidst undergraver forventningerne til, hvad en superheltehistorie kan være.\nJoker er meget eksplicit i sine filmiske virkemidler og instruktøren Todd Philips går bevidst efter en filmisk stil som lægger sig op af 70’erne og start-80’ernes New Hollywood – især film som Martin Scorseses Taxi Driver (1976) og William Friedkins French Connection (1971) er tydelige inspirationskilder. Filmen har et ’råt’ og håndholdt udtryk, men stilen er mere refererende end egentlig autentisk. Philips har eksempelvis gjort meget ud af at filme ’on location’, selv i filmens indendørsscener, men valget af locations er nøje afstemt, så de rammer den helt rigtige 70’er vibe. Omgivelserne er nok rå og slidte, men er samtidig utroligt æstetiske, så de i mange tilfælde leder tankerne hen på en graphic novel.\nUdover de tydelige referencer har filmens primære stilistiske greb hovedsageligt til formål at forsøge at sætte os i Arthur Flecks sted og understrege hans isolation og ustabile tilstand. Kompositorisk skifter filmen mellem det klaustrofobiske og det truende, alt efter hvor Arthur placeres i billedrammen, og mise-en-scenen er blot med til at understrege råddenskaben i samfundet og Arthurs svigtende greb om virkeligheden. Åbningsscenen er symptomatisk i den forbindelse. Her møder vi første gang Arthur, og mens vi langsomt bevæger os tættere på i et langt tracking shot, mærker vi allerede her, hvordan han er isoleret på trods af alle de andre personer i rummet (fig. 6). Indstillingen ender i et nærbillede af spejlet, hvor vi ser Arthur, der forsøger at tvinge sig til at smile ved at hive i sine mundvige. Det er tydeligvis ikke en mand, der har det godt.\nFig. 6: Den lange indstilling, der åbner Joker placerer Arthur i periferien og etablerer 70’er miljøet.\nFilmen myldrer med motiver, der skal understrege vores hovedpersons mentale tilstand. Spejle er et gennemgående motiv, som bliver et symbol på Arthurs misforhold mellem at skulle være en, der spreder ’latter og glæde’, som hans mor mener, og det dybt ulykkelige menneske bag sminken. Det er kun, når han er helt dækket af sin klovnemaske eller sminken, at han liver op og danser i stedet for at slæbe sig gennem tilværelsen.\nDet blinkende, usikre lys, der præger mange af scenerne – ikke mindst i den meget centrale subwayscene, hvor han skyder og dræber tre mænd – er ligeledes et gennemgående motiv. Igen sker der et markant skift, efter at han har påtaget sig rollen som Joker, da han i talkshow-scenen træder ind i det skarpe projektørlys og herefter igen og igen omsluttes af et næsten guddommeligt lys; Arthur er som forvandlet til en ny og mere fri figur, der efter det indledende mord foldes ud under neonlyset. Lyset er i høj grad psykologisk. Trappen, som spiller en fremtrædende rolle i promoveringen af filmen, bliver ligeledes symbolsk for både Arthurs forsøg på at kravle op som Arthur den mislykkede komiker og hans frigørende nedstigning som Jokeren (fig. 7-8). Skiftet fra offer til bøddel trigger en ny identitet, et skift som manifesteres filmisk i både lyssætning, beskæring og den overordnede mise-en-scene.\nFig. 7: Lyset er i høj grad psykologisk – her er Arthur parat til at træde ud i spotlightet som Joker.\nFig. 8: Trappen er et gennemgående motiv som repræsenterer Arthurs forvandling.\nJoaquin Phoenix leverer en fantastisk præstation i titelrollen, og det er hans fortjeneste, at en rolle med så mange åbenlyse – nogle ville måske sige klichéprægede iscenesættelser – lykkes. Det klaustrofobiske rum, som filmen fremmaner i mange centrale scener gør, at vi ikke kan undgå Arthur – vi tvinges til at forholde os til ham, selvom han er frastødende. Vi opnår sympati og måske ligefrem empati, selvom han er fremmedartet med sin kantede, uhyggelige krop og ukontrollable latter-tic. Vi tvinges til at sympatisere med en figur, som objektivt set er sindssyg, og som burde være uhyggelig. Den overdrevne fokus på Arthur Flecks monstrøse krop skyldes ikke blot Phoenix’ ekstreme vægttab, men også at Arthurs krop bliver abjektet, som udstødes af samfundet og dermed fra den dominerende symbolske orden (fig. 9), som Julia Kristeva skriver:\nSince the abject is situated outside the symbolic order, being forced to face it is an inherently traumatic experience, as with the repulsion presented by confrontation with filth, waste, or a corpse – an object which is violently cast out of the cultural world, having once been a subject.\nFig. 9: Arthurs udhungrede krop bliver abjektet, der udstødes af samfundet.\nNår han påtager sig klovnerollen dækker han kroppen og ”spreder latter og glæde”, men samtidig er han sminket som et lig. ”The corpse, seen without God and outside science, is the utmost of abjection. It is death infecting life” (ibid.. 3).\nLatteren bliver det ekskluderende element i filmen og dermed sit eget dæmoniske spejlbillede. Arthurs egen latter er tvangsmæssig og upassende. Eliten griner af og latterliggør underklassen – de fattige og undertrykte i Gotham er bogstaveligt talt klovne, som de kan sidde i luksus i biografen og betragte, i skikkelse af Charlie Chaplins vagabond, mens de griner ad dem. Arthur Fleck griner, når han burde græde, og han ved ikke, hvornår noget er sjovt. Det er netop hans mangel på forståelse, der får ham med i Murray Franklins talkshow. Paradoksalt nok ved Murray Franklin eller hans publikum heller ikke, hvornår noget ikke er sjovt.\nTil sidst dræber Arthur Fleck symbolsk sig selv ved at dræbe sit forbillede og skygge, Murray Franklin – kun Jokeren står tilbage. Nihilismen – eller mere præcist absurdismen – er frigørende. Joker genfødes på kanten af afgrunden som et mytologisk symbol på den latterliggjorte og forkastede masse Som en anden Lucifer i Paradise Lost konkluderer han tilsyneladende, at det er ”’better to reign in Hell, than serve in Heaven” (Milton, 1667: 9) (fig. 10).\nFig. 10: Arthur Fleck som den genfødte Joker.\nMørkets ridder og klovneprinsen\nBatman ’fødes’ samtidig med Jokeren i filmen. Mens den oprørske masse befrier Arthur fra politiet og ophøjer ham til et symbol for opstanden mod den regerende orden, bliver Thomas og Martha Wayne skudt i en gyde kort derfra. Jokeren og Batman bliver dermed to sider af samme mønt og fødes af et korrupt system, der ødelægger både den voksne og barnet. Barnet, Bruce, forsøger som Batman at genoprette meningen gennem retfærdighed, jf. den mytologiske orden. Den voksne, Joker, afviser, at der overhovedet findes nogen orden – eller vælger at gøre oprør mod den, som Miltons Satan.\nI filmens slutning finder vi Arthur i Arkham Asylum, men han er hverken i fængsel eller psykisk syg, for han er ikke Arthur Fleck længere, men the Joker. ”I used to think my life was a tragedy, but now I realize that it’s a fucking comedy”. Han afviser dermed den kosmiske, mytologiske orden, der straffer ham for hans overskridelser og omfavner i stedet det absurde; tilværelsen er en vittighed, som ingen andre forstår dybden af. Hans mål og mening fremadrettet bliver dermed at være den ’anden’, ”an agent of chaos”, som Heath Ledgers version af Jokeren kalder det.\nJoker kunne for så vidt godt være en socialrealistisk fortælling om en psykisk syg mand, der ender som morder, som eksempelvis Travis Bickle i Scorseses Taxi Driver, men ved at placere handlingen i Batmans Gotham og kalde hovedpersonen for Joker placeres fortællingen i et fiktivt, mytologisk univers med en stærk symbolsk og ritualistisk betydning. Samtidig refererer tidsperioden og den æstetiske stil åbenlyst til andre film og ikke til en objektiv realistisk virkelighed. Måske giver det dermed mere mening at kalde fortællingen symbolsk realisme. I billedkunsten er den symbolske realisme bl.a. kendetegnet ved en stærk æstetik og ofte en idealisering af fortidens kunst, som man mente havde en mere ophøjet åndelighed og kreativ integritet. Man kunne i hvert fald godt mistænke Todd Philips og hans DP Lawrence Sher for at tilbede Scorsese, De Palma og alle de andre i New Hollywood perioden, som visse malere tilbedte middelalderen og renæssancens kunstnere.\nTodd Philips har selv udtalt, at filmen ikke bygger på nogen bestemt storyline eller graphic novel i DCs Batman-univers, men det er svært ikke at se paralleller til især Alan Moores The Killing Joke (1988), hvor Jokeren får en tragisk baggrundshistorie som familiemand og mislykket komiker, og hvor han i løbet af en enkelt dårlig dag bliver sindssyg. Det interessante er dog, at Jokeren tilsyneladende ikke har nogen ’autoriseret’ origin story – modsat Batman, hvis baggrundshistorie vi efterhånden har set 117 gange på film og i TV-serier, og som er mejslet i sten helt ned til de mindste detaljer. I Christopher Nolans The Dark Knight (2008) er det en gennemgående tråd, at Jokerens baggrundshistorie er flydende og ændrer sig, alt efter hvem han fortæller den til. På samme måde ender Jokeren i The Killing Joke med at undergrave sin egen fortælling med ordene: ”Sometimes I remember it one way, sometimes another … If I’m going to have a past, I prefer it to be multiple choice!” (Moore, 1988: 45) (fig. 11).\nFig. 11: Jokerens fortid har altid været ambivalent, som her i The Killing Joke fra 1988.\nI Joker er Arthur Fleck ligeledes en utroværdig fortæller, og flere steder I filmen antydes det, at det vi har set aldrig har fundet sted – mest tydeligt eksemplificeret gennem hans forhold til naboen Sophie, der viser sig at være falsk. Dermed ender filmen med spørgsmålet om, vi overhovedet kan stole på den historie, vi lige har været vidne til? Er det hele bare en tragisk løgnehistorie, han fortæller psykiateren, og hvor meget af historien er ‘sand’?\nMeget er blevet sagt og skrevet om Jokers ’kontroversielle’ indhold, og at filmen skulle undskylde, eller ligefrem hylde, den vrede, hvide incel. Joker bliver i denne tolkning til repræsentant for Hillary Clintons deplorables, som latterliggøres og marginaliseres af en liberal elite og hans voldelige oprør til symbol på trumpisternes helt legitime vrede. Todd Philips’ Joker bliver i denne tolkning en nærmest romantisk og heroisk anti-helt – for nogen – på samme måde som romantikerne i det 19. århundrede tolkede John Miltons Satan-figur i Paradise Lost. Det er er dog muligvis en misfortolkning af Jokeren som mytologisk karakter.\nDen egentlige grund til at Jokeren ikke har nogen ’autoriseret’ baggrundshistorie er, at ondskab og kaos altid har en forklaring eller en årsag, men at den er foranderlig og omskiftelig –og især, at man ikke altid kan stole på de forklaringer, man får på den. Den simple pointe i filmen er måske blot dette: at Jokerens kaos ikke kommer ud af ingenting, men er et symptom på en mangel i den kosmiske orden – i dette tilfælde en ufølsom elite i samfundets top, der ikke tager ansvar for sine ‘børn’, og dermed gør sig skyldig i hybris – hvis vi altså vælger at stole på Jokerens forklaring…\nDet elegante ved filmen er netop at den ikke er entydig i sin mytologi. Som Irving Singer skriver i sin bog Cinematic Mythmaking: Philosophy in Film:\nBeing very complex constructions, films rarely devote themselves to any single myth or any single pattern of meaning, whether representational or expressional. Most films are ambivalent about the values and the realities they encompass, and virtually all include traces of more than any one myth alone.\n(Singer, 2008: 123)\nPå denne måde er Joker en langt mere sofistikeret tegneseriefilm end mange andre, som typisk holder sig til en eller flere mere ligefremme mytologier.\nDen nye sort?\nPå spørgsmålet om The Boys og Joker repræsenterer en ny realisme inden for superheltegenren er svaret lige så ambivalent som Arthur Flecks fortælling i Arkham. Der er uden tvivl tale om et nyt kapitel i genren for begge værkers vedkommende, men de er nærmere udtryk for en ny mangfoldighed i genren, der kan rumme en mere kritisk tilgang til karaktererne, og hvad man temamæssigt og psykologisk set kan tillade sig.\nThe Boys er imidlertid så overdreven, at det er svært at kalde den realistisk, og Joker-filmen er nok psykologisk mere dybdeborende end gennemsnittet, men den er samtidig så gennemført en stiløvelse, at det ligeledes bliver svært at kalde den autentisk. Den rå og udpenslede vold er ikke i sig selv noget nyt. Film som Kick-Ass, Watchmen, Logan (2017) og ikke mindst Deadpool (2016) er oplagte eksempler – på det seneste har den sågar sneget sig ind i ungdomsserier som DC’s Titans. Der er tydeligvis andre ting på spil i både serien og i filmen, som er mere symptomatiske og tematiske.\nDer er derfor næppe tale om en decideret revolution inden for genren men en gradvis evolution, som startede omkring 1986 med Alan Moores dekonstruktivistiske Watchmen og Frank Millers dystopiske Batman-historie, The Dark Knight Returns. Det, vi er vidne til i øjeblikket, er måske, at Moore og Millers samfundskritiske og psykologiserende superhelte (og skurke) med over 30 års forsinkelse, er ved at vinde indpas i filmens langt mere konservative og mindre risikovillige miljø? Det er næppe tilfældigt, at Watchmen næsten samtidig har fået nyt liv på HBO med Damon Lindelofs TV-serie, der fortsætter historien hvor Alan Moore slap den i ‘86. Samtidig ligger der en umiskendelig metakritik af superheltegenren som helhed, som tydeligst kommer frem i The Boys, hvor superheltene er blevet repræsentanterne for de allestedsnærværende IT-konglomerater, der ser alt og kan knuse hvem som helst med en velanbragt shitstorm. Det, som The Boys repræsenterer, er trangen i alle mytologiske fortællinger til at genoprette den kosmiske orden. I The Boys’ verdensbillede er medierne og corporations ude af kontrol, og derfor skal de udstilles og degraderes – og afløses af en ny gudekreds med mere normale, men samtidig mere moralske guder.\nJoker fortæller en lignende historie om en verden, hvor afstanden mellem den kulturelle og økonomiske elite og massen bliver større og større, og hvor massens håb om retfærdighed ender i absurdisme. I en verden hvor supermennesket er blevet suspekt, risikerer vi ikke blot at skabe skurke som Jokeren men også, at skurken bliver et forbillede; at vi frem for at hylde helten hylder skurken. Todd Philips Joker er derfor et langt mere dystert værk, som balancerer på kanten, og som taler til den grundlæggende trang til ’metafysisk rabalder’, som ind imellem kommer over mennesket, som får lyst til at kaste al moral og hæmninger over bord. Ikke underligt, at filmen – og ikke mindst dens succes – gør så mange utrygge . Jokeren bliver et ubehageligt spejlbillede af vores tid (fig. 12).\nFig. 12: Joker spejler som alle mytologiske historier sin samtid.\nNår alt kommer til alt, fortæller både The Boys og Joker en mytologisk historie, som vi måske har brug for lige nu. Marvels filmiske univers giver måske den optimistiske og ukomplicerede version af myterne, men det betyder ikke, at den er mindre legitim. Det, som er det nye, er, at superheltefilmen nu også tør italesætte en dybere eksistentiel angst og psykologisk dybde, hvor guderne kan være groteske og monstrene være menneskelige, og som derfor måske – men kun måske – kan pege på en vej ud af mørket.\nThe Boys (Eric Kripke, Amazon Prime, 2019 (sæson 1))\nGrant Morrison: Supergods, Spiegel & Grau, 2011.\nLuc Ferry: The Wisdom of the Myths, Editions Plon, 2008.\nMikhael Bakhtin: Rabelais & His World, Indiana University Press, 1965.\nJulia Kristeva: The Power of Horror, Columbia University Press, 1980.\nIrving Singer: Cinematic Mythmaking: Philosophy in Film (Kindle version), MIT Press, 2008.\nJohn Milton: Paradise Lost, 1667, Penguin Books, 2000.\nFødt 1973. Morten Jacobsen er cand. mag. i Film- & Medievidenskab og har en bachelorgrad i Litteraturhistorie. Hans allerførste lommepenge gik til tegneserier med Superman, Hulk og Fantomet. Morten har en baggrund som instructional designer og projektleder inden for digital læring og arbejder som HR konsulent for designvirksomheden Kvadrat.


Nu skal fisketrappen ved Bjerring Mølle væk | Bjerringbro | viborg-folkeblad.dk\nNu skal fisketrappen ved Bjerring Mølle væk\nAF: BJARNE VIGGO NILSSON\nPubliceret 05. marts 2014 kl. 09:33\nBirthe Brogaard er indstillet på, at fisketrappen formentlig skal sløjfes, og bækkens forløb skal lægges om af hensyn til faunapassagen. Arkivfoto.\nI morgen behandler kommunens Klima- og Miljøudvalg en sag om to millioner kroner, som forvaltningen ønsker frigivet fra budgettet, så man kan komme i gang med det bebudede naturgenopretningsprojekt ved Bjerringbro Mølle og Anlægget.\nVed Bjerringbro Mølle på Vestergade 2, hvor ægteparret Birthe og Jørgen Brogaard bor, er der i dag en opstemmet mølledam og en fisketrappe, som teknikerne skønner spærre for fiskeopgang til Møllebækken og videre op til Hedemøllebækken og for den sags skyld helt ud i baglandet til Hjermind Sø-området, hvor kilden springer ud. Teknikerne ønsker fisketrappen sløjfet, fordi den fungerer dårligt.\nMen projektet er også et klimatilpasningsprojekt, fordi Madekilden og Møllebækken løber sammen i området ved anlægget lige nord for Brogaards ejendom, og dels fordi store vandmængder fra tid til anden finder igennem Møllebækken på deres vej mod Gudenåen. Og det truer boligerne i området med oversvømmelse. I vinteren 2011 blev flere huse således oversvømmet nedstrøms Skovvejen samt dele af bebyggelsen langs Madekilden nede ved Mølledammen. Birthe Brogaard siger om sagen:\n»Jamen, vi glæder os da over, at pengene til projektet nu ser ud til at blive frigivet. Og vi er spændte på, hvordan det konkrete projekt kommer til at se ud. Oversvømmelsen i 2011 skyldes efter vores opfattelse, at kommunen opgav at vedligeholde bækkene, som man ellers har gjort i årtier, nemlig ved at rense dem op og uddybe, hver gang de begynder at lukke til. Så det kræver noget gravearbejde, at få bækkene gjort så dybe, at de kan tage vandet, når det kommer.«\nBirthe Brogaard tilføjer, at hun og hendes mand sådan kun har et ufravigeligt krav til den konkrete løsning: At Mølledammen vedbliver med at modtage rindende kildevand, så den ikke forvandles til en mose.\nBeboerne i området, dagplejerne der bruger legepladsen med flere kan også godt begynde at glæde sig: Det er hensigten, at vandløbenes forløb igennem det grønne område skal være en æstetisk oplevelse.\nKastede syre i ansigtet på kvinde: 28-årig mand idømt tre års fængsel for vold, tyveri og trusler\n- Det tog lang tid for mig at tilgive min far\nEllekonebakken - Nordens elvere tog patterne på nakken\n11:00 Minister: Lokale islamister stod bag massakre\n10:15 Ekstra motivation hos Fjends' håndboldstolthed - tabte Roskilde med vilje for at møde Stoholm?\n09:22 Ellekonebakken - Nordens elvere tog patterne på nakken\nEkstra motivation hos Fjends' håndboldstolthed - tabte Roskilde med vilje for at møde Stoholm?\nHård sidste slutspilskamp: Vil minde VHK om drømmen, der brast\nLandsby-hovedgade med samling og "syninger"\nKarupboere til nordisk gallafest


Papa's got a brand new marketing role\nMARKET #24 - Marketingafdelingen/\nI dag handler marketingdirektørens arbejde fortsat fundamentalt om at skabe et eksternt brand image, der dybest set leverer en monolog til kunderne ud fra et ønske om at drive salg. En monolog som vi efterfølgende estimerer resultaterne af med begreber som brandkendskab og brandloyalitet. Men virker det også i morgen? Ikke rigtig.\nBy: Rikke Grundtvig\nFor det første findes der ikke længere noget sådant som et kontrollabelt eksternt brand. Takket være internettet har forbrugere nu for første gang og uden fortilfælde mulighed for at se ind i virksomheder og få adgang til deres mest følsomme interne hemmeligheder, for ikke at nævne adgangen til word-of-mouth vurderinger fra andre kunder, der har prøvet virksomhedens produkter og services.\nI mange år har virksomheders brands kunnet sige én ting, mens man internt i sikkerhed bag en uigennemtrængelig barriere har kunnet agere på en anden måde. Men ikke længere. Det er som om virksomheders mure nu består af glas, og alle øjeblikkeligt kan aflæse alle andres bevægelser og mindset. Hvis du et øjeblik kommer i tvivl om dette nu også kan være rigtigt, så tænk tilbage på, da Nikes brand pludselig blev truet af...


Om fotografen - Fotograf Chanett Koldsø\nArkitektur & Boligfotografi\nMontage & Branding\nErhvervsfotograf Chanett Koldsø\nMit navn er Chanett Koldsø og jeg er uddannet fagfotograf fra Media College Denmark i 2019. Jeg har leveret fotografiske løsninger af høj kvalitet siden 2016 og åbnede i 2018 mit eget atelier i Solbjerg, syd for Aarhus. I 2019 erhvervede jeg mig en Master i portrætfotografi og har ligeledes studeret fotografi ved Akademin Valand i Göteborg. Som led i min faglige og personlige udvikling deltager jeg i nationale og internationale billedkonkurrencer og har vundet adskillelige titler og medaljer igennem årene.\nSom uddannet fagfotograf arbejder jeg inden for stort set alle genrer af fotografiet – fra arkitektur & boligfotografi, produktbilleder & packshots samt reportage til portrætter, landskabsfotografi, bryllupper, fødsler og pasfotos – blot for at nævne eksempler. Er du privatperson henviser jeg til mit website for private: www.koldsoefotografi.dk.\nJeg leverer professionelle fotografiske løsninger af høj kvalitet til både private og erhvervskunder, – fra den lille solovirksomhed til store koncerner. Ud fra grundige overvejelser og sparring kunden og jeg imellem, produceres fotografiske løsninger skræddersyet efter netop kundens behov. Min opgave er at se de kreative muligheder i komplekse problemstillinger og levere et produkt, som ikke blot lever op til kundens forventninger, men som skaber værdi for kundens virksomhed – og forhåbentligt får kunden en lille “wow-oplevelse” med på vejen.\nKvalitet er vigtig – derfor er jeg også medlem af brancheforeningen “Dansk Fotografisk Forening” og interesseforeningerne “ColourArtPhoto Denmark” samt “Federation of European Professional Photographers“. Det er fotografernes kvalitetsstempel og dermed din garanti for kvalitet.\n© Copyrighted by photographer Chanett Koldsø


Du er her: AU Om AU Nyt fra Universitetshistorien Oktober 2006\nNYT FRA UNIVERSITETSHISTORIEN (16)\nOktober 2006: Månedens billede\nSe Månedens billede i stort format\nOktober 2006: Nyerhvervelser (1)\nSe hele Oecon Vægavisen nr. 34 fra 1952\nI forbindelse med årsfesten 2006 og eget 50-års-kandidatjubilæum har cand.oecon. Henrik Munck (f. 1932) overdraget materiale til Universitetshistorisk Udvalgs samling. Der er tale om to originale scrapbøger vedr. Jubillefesten 1953 (hvor Henrik Munck var pressesekretær - klik for mere om Jubillefesten ) samt fire numre af Oecon Vægavisen (alle anno 1952 og redigeret af Henrik Munck), hvortil kommer Memorandum vedr. studenternes hus i Århus (1955, redigeret af Henrik Munck).\nOktober 2006: Nyerhvervelser (2)\nÅrskortportræt anno 1948 af stud.oecon. Jørgen Madsen. Se hele 1955/56-årskortet\nLigeledes i forbindelse med årsfesten 2006 og eget 50-års-kandidatjubilæum har cand.oecon. Jørgen Madsen (f. 1929) overdraget materiale fra studietiden - ikke blot sin egen, men også sin nu afdøde hustrus studietid. Månedens billede (oktober 2006) er del af denne donation, som ud over yderligere et antal fotos fra den lægevidenskabelige kandidatfest 1956 omfatter diverse dokumenter.\nOktober 2006: Forberedelse af jubilæumspublikation\nArkivgæster studerer historisk materiale.\nI 2007 kan Studenterrådet ved Aarhus Universitet fejre 75-års-jubilæum. I den anledning skal der udgives en jubilæumspublikation. Nu er de kommende forfattere af publikationen udpeget, og 24. oktober aflagde de besøg i Universitetshistorisk Udvalgs arkiv, hvor de fik forevist de dele af Studenterrådets arkiv, som udvalget har i sin varetægt, og som nu skal studeres grundigt. Klik her eller på billedet og se navne på forfatterne. Se tidligere omtale af projektet.\n273186 / i40


Islandsk keeper til LTH\nDer arbejdes i øjeblikket hårdt på at fuldende næste sæsons trup, og i dag er der faldet en vigtig brik på plads, da Lemvig-Thyborøn Håndbold nu har fået styr på målmandsduoen. Det bliver islandske Daniel Freyr Andrésson som fra næste sæson skal danne målmandsduo med Nicklas Graugaard i LTH-buret. Daniel er hentet i den svenske klub Eskilstuna GUIF, og har tidligere spillet i den danske liga, da han stod i SønderjyskE.\n"Jeg glæder mig til igen at skulle spille i den danske liga – denne gang for Lemvig-Thyborøn Håndbold. Jeg har savnet Danmark, den danske liga og den store håndboldinteresse, der er i Danmark. For mig personligt er det et skridt op ad i forhold til min karriere. Den danske liga er meget stærk, og jeg ser frem til at kunne udvikle mig som målmand og bidrage positivt til holdet. Jeg har store ambitioner for min karriere og ser store muligheder for at udvikle mig som håndboldspiller her," fortæller den kommende LTH-keeper.\nDen 32-årige keeper blev i torsdags udtaget til den islandske bruttotrup til EM, og kæmper derfor i øjeblikket om at blive en del af den endelige trup, som skal forsvare de islandske farver i Ungarn og Slovenien.\nSom målmand beskriver Daniel sig som en lidt anderledes type\n"Jeg er måske ikke som mange andre målmænd. Jeg kan godt lide at være aktiv og meget involveret i spillet. Jeg forsøger først og fremmest at bidrage med en masse redninger og elsker sammenspillet med publikum og ser frem til at møde den fantastiske fankultur, der er i klubben, som jeg har hørt så meget positivt omkring," lyder det fra Daniel Freyr Andrésson.\nNetop det faktum, at Daniel er en lidt anderledes målmandstype, ser sportschef Lars Broe som en fordel, da han tror på, at ham og Nicklas kommer til at supplere hinanden rigtig godt i den kommende sæson.\n"Vi ved, hvor vigtigt det er, at der er en solid sidste skanse på holdet. Dette får vi med Daniel, som har international erfaring, og som kommer til at udgøre en fantastisk målmandsduo med Nicklas Graugaard. De har hver især forskellige spidskompetencer, som vi godt kan glæde os til at bringe i spil," siger Lars Broe.\n"Den helt store målmandskabale er i gang i håndboldligaen, så vi glæder os over, at vi allerede nu har den brik på plads."\nDaniel Freyr Andrésson har sat sin signatur på en to-årig kontrakt og starter i LTH den 1. juli. Lemvig-Thyborøn Håndbold glæder sig til at byde Daniel velkommen og se ham i aktion for "de røde".\nDaniel blev præsenteret hos LMC Biler, som også bliver hans personlige sponsor.


Manglende Udløsning Mænd Dating For Ældre\nmanglende udløsning mænd dating for ældre Samleje under graviditet elite dating dk 07.12.2015 07.12.2015\nFor de fleste mænd er manglende rejsning og udløsning et virkelig ømt punkt, og det skyldes især, at de har svært ved at håndtere sårbarhed. hver dag, unge såvel som ældre. Man bør huske på, ” Dating for dig” af Maria Marcus, er bogen til dig, der vil prøve Mange mænd og kvin- der kan faktisk. Mændene på dancastradicionais.net fortæller, hvad de tænker, når du Det tænker han om din manglende orgasme “Hvordan har mænd det med piger, der har svært ved at få orgasme?” . Læs interviewet med Amanda, der som årige indledte et sexsuelt forhold med sin 12 år ældre folkeskolelærer.\nManglende udløsning mænd dating for ældre - eksempel sexelegetøj\nSådan ser den perfekte kvindekrop ud — mænd og kvinder er IKKE enige. De 4 skænderi-strategier, du for alt i verden vil undgå — Gratis online kursus. Få nyheder om sundhed fra Netdoktor hver uge. Manglende evne til at få udløsning er ikke noget helt ukendt problem, og de hyppigste årsager er. Tidligere har videnskabsfolk troet på den evolutionære teori, der siger, at mænd foretrækker yngre kvinder, der kan føde dem flere børn. Der er masser af muligheder\nOur March Favorites Nogle mænd eller drenge kan opleve, at de slet ikke får udløsning eller der ikke kommer sæd ud af pikken. For de fleste mænd er manglende rejsning og udløsning et virkelig ømt punkt, og det skyldes især, at de har svært ved at håndtere sårbarhed. Der findes mange forskellige grunde til hvorfor flere og flere yngre mænd vælger modne kvinder. Læs de 5 største grunde til hvorfor modne kvinder er bedre.\nManglende udløsning mænd dating for ældre - overall\nVil du deltage i konkurrencer, læse flere spændende artikler og nyheder, så tilmeld dig nyhedsbrevet. En moden kvinde undskylder ikke, hun får mest mulig ud af det, fordi hun ved, at langvarig, langsom sex sandsynligvis er meget sjovere for jer begge to. Fax: 70 22 02 Side 1 Kender du det: Du ligger i sengen med en lækker snitte, og I er lige gået i gang.\n0 thoughts on “Manglende udløsning mænd dating for ældre”\nFå en pige handicap dating\nÆgløsning graviditet chat danmark gratis\nHvad koster dating dk Herning


Hvis den nuværende politiske tumult i USA medfører, at landets politikere ikke får hævet gældsloftet og udløser en teknisk statsbankerot, vil det være en katastrofe. Det er samtidig det bedste argument for, at det ikke vil ske.\nStore dele af USA's offentlige sektor er nu lukket ned, da politikerne i Washington ikke har kunnet blive enige om et budget for 2014. Fold sammen\nOnsdag d. 02. oktober 2013, kl. 13.08\nDet vurderer verdens største kapitalforvalter Blackrock.\nStore dele af USA's offentlige sektor er nu lukket ned, da politikerne i Washington ikke har kunnet blive enige om et budget for 2014. Republikanerne vil have fjernet støtten til dele af den allerede vedtagne sundhedsreform, hvilket demokraterne ikke vil høre tale om. Allerede midt i oktober skal kongressen dog hæve gældsloftet, hvis ikke staten skal forfalde på dele af sin gæld.\n- Det er vigtigt at huske, at der er tale om to forskellige problemstillinger. Investorerne må skelne mellem en kortsigtet nedlukning af den offentlige sektor og en manglende hævelse af gældsloftet. Men begge ting relaterer sig til den nuværende politiske debat har de meget forskellige konsekvenser for markedet, skriver Blackrocks chefinvestor Russ Koesterich i en analyse af situationen.\nNedlukningen vil have en let negativ effekt på BNP i fjerde kvartal og kan mindske forbrugertilliden på den korte bane. Det bør ikke have en større effekt på markederne. Russs Koesterich understreger, at det langt fra er første gang den offentlige sektor er blevet lukket ned grundet politiske slagsmål.\n- Hvis gældsloftet ikke bliver hævet, vil det til gengæld være en situation, der aldrig før er set i historien og som er langt mere risikabel for de finansielle markeder. Hvis ikke gældsloftet bliver hævet 17. oktober kan USA gå i teknisk bankerot, noget, der vil være voldsomt ødelæggende for økonomien og det globale finansielle system, skriver Russ Koesterich.\nNetop derfor venter Blackrock, der forvalter små 4000 mia. dollar, at politikerne i Washington vil komme til enighed.\n- Fordi et manglende løft af gældsloftet vil være så ødelæggende tror vi fortsat på, at Kongressen vil handle før deadlinen bliver nået, skriver Blackrock.


FGU Østjylland søger afdelingsleder til FGU-afdelingen i Syddjurs kommune, FGU Østjylland | Ofir.dk\nFGU Østjylland søger afdelingsleder til FGU-afdelingen i Syddjurs kommune\nFGU Østjylland er et nyt selvejende statsligt uddannelsestilbud til unge under 25 år, der ikke har\ngennemført eller er i gang med en ungdomsuddannelse, og som heller ikke er i beskæftigelse. Den Forberedende Grunduddannelse (FGU) skal give de unge kompetencer og motivation til at begynde en ungdomsuddannelse eller et job.\nAlle forløb tilpasses individuelt og kan justeres undervejs, så de unge får de bedste forudsætninger for at få deres fremtidsdrømme opfyldt i forhold til uddannelse og job. FGU består af tre linjer; almengrunduddannelse (AGU), produktionsgrunduddannelse (PGU) og erhvervsgrunduddannelse (EGU).\nVil du være med til at skabe en ny uddannelse og ny skole for unge under 25 år, som har brug for en hjælpende hånd til at blive klar til ungdomsuddannelse eller beskæftigelse. Med den forberedende grunduddannelse skal vi skabe en ny uddannelse baseret på praksislæring og helhedsorienteret undervisning. Vi skal skabe et trygt og inkluderende undervisningsmiljø, hvor de unge får tid til fordybelse, bliver dygtigere fagligt, vokser som menneske og indgår i fællesskaber.\nVi søger en afdelingsleder, har ansvaret for FGU-afdelingen i Syddjurs kommune samt et-to tværgående stabsansvarsområder på tværs af FGU Østjyllands seks afdelinger. Du vil have personaleansvar for personalet i afdelingen og vil indgå i lederteamet.\nDu vil have hovedtjenestested på adressen Vestergade 67, Ryomgård og vil have tjeneste hele FGU Østjyllands dækningsområde.\nVores ledelse baseres altid på skolens fælles ledelsesgrundlag, som skal driftes og profileres i overensstemmelse med skolens værdier og strategi.\nVi har brug for en strategisk og pædagogisk orienteret leder, der kan bidrage til at sætte ramme og retning for løsning af vores kerneopgave. Herunder bidrage til at udvikle en uddannelse, der har fokus på såvel faglig, personlig og social kompetenceudvikling ud fra FGU’s didaktiske principper og kvalificeret selvbestemmelse.\nDet er væsentligt, at du kan genkende dig selv i følgende udsagn:\nDu har en udpræget forståelse af kerneopgaven\nDu har kendskab til FGU og brænder for udvikling af den praksispædagogiske profil med afsæt i elevernes individuelle forløbsplaner.\nDu er bevidst om vores placering i fællesmængden imellem det beskæftigelses- og det uddannelsespolitiske område.\nDu ser FGU som en åben skole, der konstant orienterer sig udad mod vores kommunale samarbejdspartnere, aftagerskoler samt lokale arbejdsmarked og civilsamfund.\nDu har en ledelsesstil kendetegnet ved at:\nDu er en tydelig leder med stærke relationelle kompetencer.\nDu kan finde løsninger i fællesskab med dine medarbejdere og du lægger vægt på både at lytte og facilitere dialog samt at nå frem til en afklaring og skabe retning.\nDu udstråler ro og kan containe medarbejdere og elever i udfordrende hverdag.\nDu er parat til og evner at lede med afsæt i værdibaseret, distribueret og pædagogisk ledelse.\nDu ser et tæt samarbejde med lederkollegerne på tværs af organisationen som et aktiv.\nDu er en stærk læringsleder\nDu evner facilitering og organisering af professionelle læringsfællesskaber, der øger fælles læring og refleksion blandt underviserne. Du må gerne have erfaring med professionelle læringsfællesskaber.\nGennem din ledelseserfaring evner du at lede undervisere med stærke kompetencer, forskelligartede opgaver og faglige profiler.\nDu skal have egen bil og kørekort, da der vil være transport imellem lokationerne.\nEn arbejdsplads med en uformel omgangstone, en nærhed til øverste ledelse og et stærkt fokus på løsning af kerneopgaven\nVi har fokus på at være en god arbejdsplads, hvor vi trives med arbejdsopgaver og vores kolleger i den fælles opgaveløsning\nVi er en ledelsesgruppe med en direktør, en vicedirektør, fem afdelingsledere samt to pædagogiske ledere der insisterer på samarbejde og på løbende at udvikle og træne vores ledelsespraksis. Vi er ambitiøse omkring i fællesskab at bygge gode organisatoriske rammer for medarbejdernes opgaveløsning\nAnsøgning, CV og eksamenspapirer sendes via knappen "Send ansøgning".\nAnsøgningsfristen er den 10. november 2020. Første samtalerunde den 17.november. Anden samtalerunde den 23. november. Vi satser på tiltrædelse 1. januar 2021.\nAfdelingen i Syddjurs kommune har 17 medarbejdere og ca. 100 årselever.\nDu kan læse mere om FGU Østjylland på www.fguoj.dk og FGU på www.uvm/fgu Du kan læse mere om FGU Østjylland på www.fguoj.dk og FGU på www.uvm/fgu


Læsere: Skoler, kurser og dialog kan stoppe brande\nLæserne har flere forslag til hvordan ildspåsættelserne kan stoppes.\nSkoler, kurser og dialog kan stoppe brande\nAPs opfordring til læserne har bragt flere forslag på banen\nHvad skal der til for at stoppe de mange påsatte brande, der nu i flere måneder har hærget Albertslund?\nDet spørgsmål stillede vi til læserne i ugens AP og på vores Facebook-side, og det har givet flere reaktioner i form af forslag.\nEn læser mener, at en dialog med de unge er vejen frem:\n"Jeg vil foreslå kommunen at gå i dialog med de unge. Hvordan er det at være ung i Albertslund? Hvordan er klubberne? Hvordan er værestederne? Hvad kunne være anderledes?", skriver Henrik Skude, der også mener det er vigtigt at finde ud af årsagerne til ildspåsættelserne.\nEn anden mener, at skolerne skal mere på banen:\n"De fleste forældre tror jo, at deres børn er engle, så det er også en blindgyde. Det eneste sikre er, at skolerne tager fat. En intens snak i de enkelte klasser om begrebet pyroman. At det er hamrende dyrt - lad eventuelt eleverne selv undersøge priser på reparationerne. At de bliver straffet. Hvad er straffen - eller konsekvenserne? Og måske noget om farligheden, altså for andre end dem selv", skriver John L. Christensen.\nDeltag i debatten på vores Facebook-side\nSend dem på kursus\nNæ, kurser må være vejen frem, mener en tredje læser:\n"Jeg har spekuleret på hvad der kan gøres, og kom i tanke om at have hørt om, at der med succes har været afholdt brandkurser flere steder hvor der har været lignende problemer", skriver Hanne Christiansen.\nHun henviser til et projekt fra Århus-området, hvor unge bøller har gjort det svært for Falck og brandvæsen, og derfor blev sendt på brandkursus.\nDu kan også være med i debatten. Har du et forslag til hvordan brandene kan stoppes, så skriv det ind på vores Facebook-side, www.facebook.com/albertslundposten.dk, eller send os en mail på ap@albertslundposten.dk\nPubliceret 23 January 2013 11:50\nVi brænder af til vi får et sted at være\n"De unge ønsker et sted at være. Det er det der er problemet - et sted til unge fra 15-25."\nSådan skriver unge på Albertslund Postens Facebook-side, som reaktion på vores omtaler af de mange påsatte brande der har hærget byen nu i flere måneder, og som reaktion på vores opfordring til læserne om at komme med forslag til hvordan problemet kan løses.\nEn gruppe der kalder sig "Albertslund Drengene", og som er en nyoprettet gruppe på Facebook, har skrevet kommentaren, og videre lyder det:\n"Så længe det ikke kommer, vil brande og hærværk fortsætte indtil vores krav bliver opfyldt. Og det er blevet værre efter Ungehuset er lukket", står der, hvorefter en navngiven person hænges ud som "stikker".\nFra kommunens side tager SSP-koordinator Mikkel Nielsen afstand fra udtalelserne, men håber samtidig på en ordentlig dialog med de unge:\n"Det er da utroligt, at nogen kan synes det er i orden at skrive sådan. Men det er ikke noget nyt for os. Det er fuldstændig almindeligt fra nogle unges side. Vi vil meget gerne i dialog med de unge, men samtidig må vi gøre dem klart, at det her er ikke måden at gøre det på hvis man vil opnå det man gerne vil."\nHan bekræfter, at det er lukningen af Klub Frihjulet, som hører under Ungehuset, der har gjort en gruppe unge meget vrede. Lukningen skete for et par uger siden, og det havde baggrund i flere tilfælde af ballade.\n"Der er en gruppe på 10-15 unge, der ønsker at sætte sig på Ungehuset. Frihjulet er lukket på grund af gentagen hærværk, indbrud og brande. Det skal vores medarbejdere ikke udsættes for, men personalet er stadig aktivt. Nu arbejder man i stedet opsøgende", siger Mikkel Nielsen.\nHan beklager lukningen, som berører mange unge der ikke har problemer med at opføre sig ordentligt.\n"Derfor vil vi meget gerne i dialog med de unge. Men vi er nødt til at gøre dem klart, at man ikke kan true og brænde sig til det man gerne vil opnå."\nHan tilføjer, at kommunen nu vil forstærke den opsøgende indsats:\n"Vi er i gang med at ansætte to gadeplans-medarbejdere, og så har vi flere andre tiltag på tegnebrættet, som jeg ikke kan sige så meget konkret om endnu."\nMen skal problemet løses, er det ikke nok at kommunen og politiet arbejder på sagen. Der er brug for borgernes hjælp, understreger Mikkel Nielsen:\n"Lokalsamfundet må tage affære. Vi opfordrer kraftigt alle der har set eller hørt bare det mindste, der kan hjælpe opklaringen på vej, om at kontakte enten politiet eller mig."\nKøbenhavns Vestegns Politi kan kontaktes på telefon 114 eller 43 86 14 48. Mikkel Nielsen kan kontaktes på telefon 20 47 90 40, eller mail mikkel.nielsen@albertslund.dk.\nNy påsat brand raserer beboerhus\nDe påsatte brande i Albertslund fortsatte natten til tirsdag.\nVærst gik det ud over beboerhuset, den røde pavillon i Damgården. Her fik man kl. 0,11 en melding om brand.\nAPs mand på stedet fortæller, at der var smadret et vindue på bagsiden af bygningen og herfra var der sat ild til træhuset.\nVestegnens Brandvæsen måtte tiltvinge sig adgang til bygningen ved hjælp af en stor hammer og en vinkelsliber for at komme ind og få flammerne slukket.\nPolitiets indsatsleder, almindelige patruljer, indsatsleder fra brandvæsenet og to slukningstog deltog - desuden ankom vagterne fra Albertslund kommune.\nInden branden i beboernes hus måtte slukningskøretøjerne en tur om Blokland, hvor der kl. 20,52 var ild i en affaldscontainer og til Lyngmosevej, hvor der kl. 21,16 var observeret en brændende container.\nPolitiet opfordrer igen og igen folk til at være vagtsomme og straks ringe 114, hvis de observerer noget mistænkeligt i boligområdet.\nHar man oplysninger, der kan hjælpe med til at få anholdt brandstifterne, kan man kontakte Københavns Vestegns Politi på 43 86 14 48.\nAP har på Facebook opfordrer albertslunderne til at komme med forslag til, hvordan man kommer den sidste tids mange brande til livs.\nEn af de første kommentarer er:\n"Selvfølgelig er det vigtigt med ideer og forslag, der kan stoppe fænomenet. Men før man kan sige, hvad der skal gøres, er det måske vigtigt at finde ud af, hvorfor det sker? Meget tyder på, at det er nogle unge, der render rundt og sætter ild til. Hvorfor gør de det? Hvad er budskabet? Prøver de på at sige noget? Blandt det, der er sat ild til, er to af de væresteder, der er skabt til de unge. Hvorfor sætte ild til dem? Jeg vil foreslå kommunen, at gå i dialog med de unge. Hvordan er det at være ung i Albertslund? Hvordan er klubberne? Hvordan er værestederne? Hvad kunne være anderledes?"\nDeltag selv i debatten - Enten ved at skrive på www.facebook.com/albertslundposten eller ved at sende os en mail på ap@albertslundposten.dk\nÆldrecenter og daginstitution sat i brand\nFænomenet med påsatte brande fortsatte igen i weekenden, og denne gang gik det blandt andet ud over ældrecentret Damgårdshave og Børnehuset Stensmosen.\nLørdag aften blev brandvæsenet kaldt ud til brand i containere ved Damgården. To politibiler kørte først ind i området, hvorefter to slukningstog fra Glostrup rykkede ind og fik ilden under kontrol.\nSøndag aften lidt efter klokken 20 indløb en melding om ild i et skur ved Damgårdshave. Ifølge anmelderen var der hældt brandbar væske ud i skuret, og herefter stukket ild til. Slukningen gav kraftig røgudvikling, og politiet patruljerede massivt i området ved Roskildevej, Damgårdsvej og Stensmosevej.\nSenere søndag aften var der ild i containere i Bækgården, og natten til mandag ved 2.30-tiden måtte station Glostrup rykke ud til Børnehuset Stensmosen på Stensmosvej. Der var antændt containere i et skur, og ilden havde fået fat i skuret og tagkonstruktionen på bygningen.\nStation Hvidovre blev rekvireret til at bistå med slukningsarbejdet og med at skære taget op, så der kunne slukkes her også.\nDer er også meldt om brande i Ravnens Kvarter og i Fosgården.\nPoltiiet opfordrer nok engang til, at alle der måtte have set eller hørt et eller andet, kontakter politiet, på telefon 114 eller 43 86 14 48.\nBeboere i Kanalens kvarter i Albertslund vågnede tidligt fredag morgen til lyden af udrykningshorn fra adskillige brandbiler. Tre gange måtte Vestegnens Brandvæsen ud at slukke hele ni påsatte containerbrande i området.\nDen første alarm kom kl. 04,39, hvor der var melding om syv påsatte brande i Kanalens kvarter. Næste alarm var kl. 05,12. En brændende papircontainer var skubbet ud på Kongsholm allé. Foreløbig sidste brand var 20 minutter senere, hvor der var ild i en grå affaldscontainer på Sletbrovej ud til Kongsholm allé. Brandene blev slukket, inden ilden nåede at brede sig til bygninger, carporte og parkerede biler.\nDet oplyser man hos Københavns Vestegns Politi.\n"Brandene er påsatte, og vi ser med meget stor alvor på det", siger kriminalkommissær Ulrik Hove, Københavns Vestegns Politi. "Vi havde jo sidste år en række påsatte brande i området, og vi ser nu på, om der skulle være sammenhæng mellem dem og de nye påsatte brande. Derfor håber vi meget på hjælp fra beboere i området. Kontakt os, hvis I har set noget mistænkeligt. Det er jo på et tidspunkt, hvor folk kunne have været på vej hjem fra job eller på vej til job".\nPolitiet kan kontaktes på tlf: 43 86 14 48.\nDa der sidst var påsatte brande i området blev to unge anholdt. Siden har der været forholdsvis stille, men fredag morgen blussede det altså op igen.\nVi er lige i hælene på brandstiftere\nGennem flere uger har brande hærget Albertslund-området, og i weekenden var den gal igen, da en lastbil søndag aften ved 18-tiden stod i brand på Vognporten.\nSom tidligere omtalt har politi og SSP i samarbejde forstærket indsatsen i lokalområdet, og forrige uge blev to unge anholdt og sigtet for en af de påsatte brande.\nI Københavns Vestegns Politi forsikrer man om, at der fortsat arbejdes på højtryk for at fange det man regner som en gruppe af unge brandstiftere.\n"Vi er lige i hælene på dem, og vi har været meget tæt på at fange dem nogle gange", siger vicekriminalkommissær Steen Ørskov Larsen.\nHan tilføjer, at politiet har en formodning om "inden for hvilken personkreds" man skal lede efter de unge, uden at ville komme det nærmere.\nSamtidig lader han forstå, at borgerne kan hjælpe politiet det sidste stykke på vej.\nHan opfordrer nok engang alle der mener at sidde inde med vigtig viden om at bidrage til efterforskningen.\n"Har nogen set eller hørt et eller andet man mener kan føre politiet på sporet, bedes de kontakte os."\nMan kan ringe på telefon 114 eller 43 86 14 48.\nBrand i skur og lastbil\nWeekenden blev igen travl for politi og brandvæsen.\nNatten til søndag blev der meldt om brand i en carport i Nøglens Kvarter. Politi og brandfolk rykkede ud ved 2-tiden, og et skraldeskur stod overtændt da man ankom.\nSøndag aften ved 18-tiden lød meldingen på brand i Vognporten. Det viste sig at være en lastbil der stod i brand.\nBegge brande blev hurtigt slukket igen.\nTo unge mænd er blevet sigtet for brandstiftelse i Albertslund, oplyser Københavns Vestegns Politi.\nDe to, der er 16 og 17 år, blev anholdt 25. oktober efter en efterforskning af en række påsatte brande i Albertslund de seneste uger.\nDet er primært affaldscontainere, men også biler og enkelte bygninger, der er blevet brændt af. Begge de to unge er sigtet for at sætte ild til en affaldscontainer i Albertslund Centrum den 22. oktober, men politiet mistænker dem for at være en del af en større gruppe unge, der er blevet set i forbindelse med flere af brandene.\nDen seneste brand fandt sted lørdag aften den 27. oktober, hvor der ved 21.30-tiden blev meldt om brand i en kommunal bygning på Vognporten.\nOp til 10 års fængsel\n"De unge har tydeligvis ikke forstået faren ved brandstiftelse. Selv mindre brande kan udvikle sig katastrofalt", siger Ulrik Hove, lokalpolitileder i Albertslund.\nHan henviser til, at ildspåsættelse kan give helt op til 10 års fængsel og desuden medføre et erstatningskrav på mange tusinde kroner for ødelagte containere, bygningsskader mv.\nPolitiet er med andre ord stadig i gang med efterforskningen, og man opfordrer fortsat borgerne til at være opmærksomme:\n"Ring, hvis nogen tænder ild til noget eller opfører sig mistænkeligt."\nHenvendelser og tip kan ske til Ulrik Hove, lokalpolitileder i Albertslund, på telefon 7258 7524 eller Københavns Vestegns Politi på telefon 4386 1448.


FÅ VÆR LUN - De bedste gaver, der får dig til at føle dig bedre YourSurprise.dk\nAlle God bedring gaver\n123 gaver til: God bedring\nVi har alle været der; føler sig ikke godt og ude af stand til at deltage i sjove aktiviteter. Hvis nogen føler sig under vejret i længere tid, ville det være sjovt at overraske dem med en god snart gave! En sød overraskelse som det kan få dem til at glemme, at de er syge for en lille stund. På YourSurprise kan du designe en speciel og unik gave til at få nogen til at smile fra øre til øre. Vi sørger altid for at blive godt, snart gaver er pakket ind pænt i en farverig pakke. Du kan vælge, om gaverne skal leveres til dig eller direkte til en anden. Selvfølgelig tilbyder vi mulighed for at få din gave sendt til et hvilket som helst hospital.\nAt være syg er absolut ikke sjovt! Desværre kan det tage et stykke tid, før du bliver bedre. Du skal bruge noget for at holde dig underholdt for tiden. Hvorfor ikke overraske nogen med en personlig bog , hvor de er hovedpersonen! Nu er du den, der danser med prinsens charmerende eller racer i Formel 1! Dette vil underholde nogen i timevis! Hvis du foretrækker at skrive din egen historie, kan du nemt personliggøre en dagbog med en af de mange designs og dit eget foto og tekst!\nEr der nogen der har brug for et knus? Et kram fra en af vores gør alle smil! De hyggelige legetøj bærer deres egne T-shirts. Du kan sætte et billede på disse søde små T-shirts for at gøre denne bamse gave ekstra speciel og personlig!\nIkke kun har vi søde bamse gaver, vi har også mange andre bløde og pæne plysjdyr, der er glade for at videregive et kram til dig! Når du ikke har det godt, er en kæle med disse overdådige dyr sikker på at få dig til at føle dig bedre!\nSuppe eller te fra en stor krus gør på en eller anden måde altid dig lidt bedre. Desværre kan vi ikke personliggøre suppen eller te til dig, men hvad vi kan gøre er at personliggøre dit krus! Ønsker du at få nogen til at føle sig bedre ved at give dem en særlig gave? Tilføjelse af et muntert billede til kruset kan gøre alles dag lidt lysere. Du kan tilføje en lille trollkarl til dit krus med foto ved at bestille Magic Mug ! Kruset er sort, men når du hælder i en varm væske, bliver dit billede synligt! Drikke te, kaffe eller suppe er blevet en helt ny oplevelse!


Publiceret søndag 23. januar 2022 - 23:24 Senest opdateret søndag 23. januar 2022 - 23:24\n“Vi skal huske at få læst og få skrevet antal sider i min læselog”. Ordene kommer fra min søn, som går i 2. klasse. Det er tydeligt, at det at skulle notere læsningen giver ham ekstra motivation til at få læst.\nProjekter som ‘Read’ og den nuværende læselog kan motivere min søn med læsningen på en sådan måde, at han er initiativtageren i forhold til at komme i gang. Det er nyt!\nSom udskolingslærer ser jeg effekten hos de børn, som har fortsat læselysten op gennem teenageårene. Her har de børn et klart større ordforråd og har generelt lettere ved at tilgå de lidt mere læsetunge genrer.\nLæsning er meget mere end bøger\nLæsning er naturligvis mere end blot bøger, og tidligere undersøgelser har vist, at selvom drenge ikke sluger så mange bøger som piger, så læser de en del bl.a. på nettet.\nMen bøgerne giver i min optik et mere varieret ordkendskab samt evne til fordybelse, da man forpligter sig på et længerevarende forløb, end nettet som regel kan tilbyde.\nBøgerne opøver evnen til at danne indre billeder, og netop denne adgang til de kreative centre i hjernen gøres der brug af, når man bl.a. skal tilgå og løse de mere abstrakte udfordringer som eksempelvis skriftlig fremstilling.\nAt man allerede tidligt arbejder med motivationen hos de yngste gør mig glad, da dette er en indsats, man ikke må overse. Både drenge og piger har sikkert både computer, ipad, nintendoer mm. som præference før læsningen, når man kommer hjem.\nDerfor skal de yngste hjælpes mod en motivation for arbejdet, da den ikke altid ligger lige for.\nDet er klart noget jeg bifalder, men udover at tage imod som forælder så kan jeg som professionel mærke, at jeg måske burde tænke endnu mere i den forpligtende fritidslæsning i de større klasser. Specielt for at sætte fokus på de elever, som for længst har smidt fritidslæsningen ud til højre.


VIDEO: Kronprinsesse Mary fik vild oplevelse til middag hos præsidenten | BILLED-BLADET\nVIDEO: Kronprinsesse Mary fik vild oplevelse til middag hos præsidenten\nDet blev en flot finale på arbejdsrejsen til Etiopien for kronprinsesse Mary og udviklingsminister Ulla Tørnæs, som var til middag hos det afrikanske lands præsident.\nKronprinsesse Mary og udviklingsminister Ulla Tørnæs var ovenpå to meget travle arbejdsdage i Etiopien inviteret til middag hos landets kvindelige præsident Sahle-Work Zewde.\nFor kronprinsessen, som på arbejdsturen satte fokus på kvinders rettigheder, var det en stor fornøjelse at møde Etiopiens første kvindelige præsident. Mary så fantastisk ud i mørk kjole på en aften, der bød på en vild oplevelse.\nGod stemning på paladset\nI paladsets ankomsthal lå en stor udstoppet, vild hanløve, og på gangene, som førte til spisesalen, var der ifølge de ansatte på paladset flere udstoppede løver og leoparder. Stemningen var rigtig god under hele middagen, og det var tydeligt, at præsident Sahle-Work Zewde nød at have danske gæster.\nMary og minister Tørnæs følte sig også godt til pas. Faktisk var kronprinsessen og ministeren så begejstrede for at komme til middag hos præsidenten, at de ankom til paladset i Addis Ababa lidt for tildigt.\nDet skabte dog ikke den store forvirring, for præsidenten var klar til modtagelsen og kom hurtigt til ankomsthallen og tog imod de danske æresgæster.\nFantastisk udgave af BILLED-BLADET\nGlæd dig til denne uges udgave af BILLED-BLADET med fantastisk reportage og interview med dronning Margrethe og kronprins Frederik i Argentina. Få også den store og festlige reportage fra Dansktopprisen med Birthe Kjær i hovedrollen samt meget, meget mere.\nDronning Margrethe aflyser fødselsdagsfejring ...\nPrinsesse Alexandra taler ud: Jeg har fået ...\nNyhed fra Fredensborg: Så er vi i gang!\nSpændt og stolt: Derfor var fredag en helt særlig ...\nAlexandra afslører: Derfor blev jeg skilt ...


Save You Tonight - 1 Direction - What A Surprise! - Movellas\n"Hvor er Harry henne?" Spørger min kusine om, jeg tror hun kunne se at jeg ledte forvirret efter ham. Han er jo egentlig grunden til jeg gad komme, jeg kunne jo bare have sagt nej, og ikke fortalt min kusine om hans tilbud, så kunne vi have kørt derover selv. "SKAAAAT?" Råber ham med den stribede trøje og selerne, jeg mener det er ham der hedder Louis. Hvorfor råbte han skat? "Jeg kommer nu BooBear!" Jeg kunne tydeligt genkende den stemme! Det var Harry. Hvorfor kaldte Louis ham skat? Er de sammen? Altså et forhold? Jeg så Harry komme ud fra en anden dør, han kiggede over på mig, og smilede både med munden og med hans øjne. Hvor perfekt kunne han lige blive! Louis løb over til Harry, og krammede ham. Jeg ville helst ikke tænke det her, men er de bøsser? Godt nok har jeg kun hørt lidt om One Direction, men hvis der var nogen af dem som kom sammen, så ville jeg da have hørt det som noget af det første overhovedet. Jeg stod bare i min egen verden, indtil jeg lige pludselig kunne mærke nogen arme omkring livet på mig. "Hvorfor så nervøs? Det har du da ingen grund til søde." Lød det lige ind i mit øre, jeg blev virkelig nervøs når Harry stod så tæt på, jeg kunne dufte hans parfume, og fik bare lyst til at stå der hele dagen, og bare dufte til ham. Jo tættere på han kommer, jeg mere nervøs blev jeg! Jeg tog mig sammen, jeg kan jo ikke blive ved med at være stille, de ville jo blive trætte af det, og ville synes jeg er kedelig. "Jeg er da ikke nervøs?" Løj jeg, men jeg fik dog sagt noget. De kiggede allesammen på mig, som om det var underligt jeg sagde 5 ord, uden at kigge ned i jorden, eller sige 'ehm'. "Er du sikker på du ikke er nervøs?" Hviskede han i mit øre, mens han stadig havde armene omkring mig. Han gav mig lyst til at sige en hel masse, bare snakke derud af! "Hvorfor skulle jeg være nervøs?" Sagde jeg med et genert smil plantet i ansigtet. "Man kan jo aldrig vide hvad der sker? Ville du ikke være nervøs hvis du nu blev kidnappet, og ikke kunne se noget?" Hvad mente han med det? "Jeg ville ikke være nervøs, jeg ville være bange!" Jeg nåede ikke sige mere, før jeg fik trukket en hue ned over hovedet. "Hvad skal det her til for?" råbte jeg. Jeg blev holdt i armene, og kunne tydeligt hører min kusine, og nogen af drengene grine. Hvorfor var det sjovt, jeg kunne ikke se noget og jeg blev bare skubbet rundt, og stadig holdt fast af en eller anden. Noget sagde mig det var Harry, for han havde lige stået og spurgt ind til min nervøsitet, og blive bortført og sådan nogen ting. Vi stoppede op, sikkert fordi vi skulle ud af en dør eller noget. Jeg hørte Liams stemme råbe: "Vi tager den anden vej ud, og kommer og henter jer her om lidt, bare bliv der!" Hvor havde han tænkt os vi skulle gå hen? jeg havde hue for øjnene, og ville ikke gå nogen steder hen sådan.\nJeg tror vi havde stået der i 10 minutter, og der skete ingenting. Hvorfor tog det dem så lang tid. Egentlig havde jeg ikke så meget imod det, jeg var jo sammen med Harry. De hænder som havde styret mig igennem en masse ting, dem som sad plantet på min arme, begyndte stille og roligt at køre ned til livet. Jeg kunne dufte en parfume igen, men det var ikke den samme som før. Var det ikke Harry der holdte om mig? Hvem var det så, og hvorfor plantede personen sine arme rundt om mig? Den eneste der gjorde det var Harry. Jeg blev vendt rundt, og følte pludselig min krop blive presset ind til en andens. Jeg kunne mærke hvor tætte på hinanden vi var, jeg kunne mærke hans hjerte hamre, og mærke ham trække vejret. Huen blev stille trukket over mine læber, og jeg kunne med det samme mærke mine læber mod hans. Hvem var det? Jeg prøvede at skubbe mig væk fra ham, men jeg følte mig svag. Jeg håber altså ikke det var Raul. Han var nok den jeg mindst ville forvente et kys fra. Jeg prøvede at fører min arme op omkring hans arme, for at nogenlunde have et blik over hvem det kunne være. Hans arme var muskuløse, det var ikke spaghetti arme, eller store hænge arme. Raul var heldigvis udelukket nu! Jeg fik endelig kræfter nok til at skubbe mig væk fra ham. Jeg blev vendt om, og nu stod vi helt som vi gjorde i starten.\nEn dør åbnede, og jeg blev ført op af en trappe, og ind i en bil. Døren blev lukket, og jeg kunne hører bilen starte, og mærke vi begyndte at køre. Jeg fik hevet huen af, og 6 ansigter sad og stirrede på mig. "Du ligner en der har set et spøgelse." Sagde Niall, og begyndte at grine, jeg var også stadig lidt skræmt efter det kys. Aldrig i hele mit liv har jeg kysset en dreng. "Jeg fortalte jeg før, at jeg ville blive bange hvis jeg blev bortført." snerrede jeg af ham. "Hvorfor er du så sur?" Spurgte Harry om, og begyndte at fnise lidt. "Hvem fulgte mig rundt?" Jeg blev nød til at vide det! Hvem havde kysset mig? "Det er et godt spørgsmål." Svarede Zayn, og sendte et charmerende smil til mig. Jeg spurgte ikke om mere, da jeg udemærket godt vidste jeg ikke vil få et svar, så jeg gav bare op nu. Den lange tur til koncerten, lærte jeg godt nok meget om dem, jeg vidste stortset alt om dem nu, på kun denne 30 minutters lange køretid. Så høves jeg ikke spørge om det senere.\n"Hvor er det vildt vi er backstage til One Directions koncert!" Råbte min kusine, da drengene var gået på scenen. Jeg tror koncerten havde været igang i 2 timer nu, og der var sikkert nok 2-3 timer endnu. I det de begynder at synge 'I should've kissed you', begynder jeg at tænke på det kys i kælderen igen. Jeg kunne ikke rigtig glemme det nu, jeg blev bare ved med at spekulere over det. Hvorfor havde personen kysset mig? Kunne det være Louis? Nej han havde jo kæreste på, det ville han aldrig gøre i mod hende. Hvad med Niall? Nej han havde jeg sikkert rendt rundt med min kusine, eller det kunne jo måske godt være ham. Hmm.. Og Harry var udelukket. Liam havde kæreste på, og det var også ham der sagde de ville gå den anden vej. Hvad med Zayn? Kunne det være ham, han havde jo også stået og smilet lidt til mig til signingen. Jeg vidste det ikke rigtigt. Hvem var det? Jeg stilte mig selv det spørgsmål hele tiden. "Tak for denne aften! Vi er så glade for at være her, og i rocker for vildt!" Hørte jeg Liam råbe oppe fra scenen af. De kom om bag ved, og folk begyndte allerede at rydde op nu, efter deres vilde optræden. "Vil i gerne have et lift hjem?" Spurgte Louis om. "Nej vi bliver hentet af mine forældre, de er allerede på vej." Svarede jeg, jeg ville egentlig gerne kører med dem, men mine forældre var allerede kørt hjemmefra. Vi delte numre ud mig og drengene, min kusine fik Nialls nummer, også var hun bare lykkelig! Vi gik ud på parkeringspladsen, og om bag en busk, da drengene gerne ville vente med os, de havde klædt sig ud, og så helt unormale ud, de blev dog ikke genkendt. Parkeringspladsen var allerede tom. Det var også halvanden time siden koncerten sluttede, der var bare langt fra mig af og hertil. "Jeg smutter lige på toilettet inden de kommer Em." Sagde jeg, og derefter løb jeg ind på toilettet.\nDa jeg skulle vaske hænder, kiggede jeg mig selv i spejlet. "Hvem ville kysse sådan en som mig?" Hviskede jeg til mig selv. Jeg vente mig om og var på vej ud, da Zayn lige pludselig stod foran mig. "Jeg ville gerne kysse en som dig, det var derfor jeg gjorde det." Sagde han og blinkede til mig, mens han kærtegnede min ene kind, med et sødt og charmerende smil, jeg ikke kunne modstå.